text: Anholdt efter indbrud i Slikposen
  07 marts 2014 kl. 05.55
  To mænd fik kort før kl. 5 fredag morgen lyst til slik og brød ind i Slikposen på Storegade i Varde. Desværre for dem blev de opdaget - og en 33-årig mand blev anholdt.
  Politiet modtog kl. 4.45 meddelelse om, at der var et indbrud i gang i Slikposen på Storegade i Varde. Et patrulje blev sendt til stedet, hvor de to gerningsmænd var stukket af. Men lidt derfra fik betjentene øje på to mænd, der løb.
  Den ene nåede at smutte rundt om et hjørne og forsvandt, mens hans makker blev anholdt.
  - Vi har en fornemmelse af, hvem den anden mand er, siger vagtchef Ole Aamann til TV SYD. Og vi tror, at de to står bag flere indbrud i området. Hos den 33-årige fandt vi således en meget dyr mountain-bike, som vi tror er stjålet.
  På Twitter beroliger Syd- og Sønderjyllands Politi andre slikhungrende. Der er stadig fredagsslik tilbage i butikken.
  Indbrud i slikbutik i Varde. 2 gerningsmænd løb. Den ene fanget af patruljen. Bare rolig børn. Fortsat fredagssnold i butikken. #politidk
  
  